**Utilitate**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Utilitate

Uneori, mai vin imagini către noi,

când ne iese vremea în întâmpinare,

ne ține timpul ca-ntr-o închisoare

ca să ne zidească în amintiri apoi!

Doar vreun olar, cuprins de frenezie,

va pune pe-a sa roată un morman de lut

începând să facă un ulcior, tăcut,

modelând încet, cu multă fantezie!

Iar când vine toamna și fructele-s în pârg,

va ieși să vândă străchini și ulcioare,

să ia un ban pe ele, sau ceva mâncare

dincolo de dealuri, departe, într-un târg!

Ne schimbă timpul într-un morman de oase,

ce vor deveni doar pulbere de lut,

din care-apoi olarul, va face-ncet, tăcut,

străchini și ulcioare ce-mpodobi-vor case!

Fiece vas de lut e-o tainică poveste,

a celui ce-a trăit aievea, pe pământ,

pe care timpul l-a-nchis într-un mormânt,

imagine de-apoi, din care-atât mai este!

Și aceasta este, a noastră amintire,

un vas frumos de lut, frumos împodobit,

le fie de folos celor ce n-au murit,

ne fie nouă-n moarte, aleasă pomenire!

....

Ce-a mai rămas din mine, decât acest ulcior,

făcut pe roata lumii, de-un priceput olar?

și-acum, că sunt ulcior, n-am murit zadar,

că am trăit o viață și nu mi-a fost ușor,

M-a încrustat olarul, m-a-mpodobit frumos,

acum, țin rece vinul ce-l bea drumețul trist,

deși n-am fost în viață ursuz și egoist,

eu lumii după moarte, îi sunt mai de folos!

(Aleasă pomenire, maestre Khaiam!)